**Mira Kristiina Kasslin** (s. 26. tammikuuta 1978 Helsinki) on suomalainen ratapyöräilijä ja kiinteistönvälittäjä.

Kilpailu-ura
------------

Kasslin saavutti Suomen pyöräilyhistorian ensimmäisen arvokisamitalin voittamalla nuorten MM-kisoissa pronssia 500 metrin aika-ajossa vuonna 1995 ja kultaa 500 metrin aika-ajossa sekä eräajossa vuonna 1996. 500 metrin aika-ajossa Kasslin ajoi kaksi nuorten maailmanennätystä; 36,376 vuonna 1994 ja 35,660 vuonna 1995, mikä oli voimassa seuraavat kuusi vuotta.

Aikuisten MM-kisoissa Kasslinin parhaat sijoitukset ovat vuodelta 1995, jolloin hän 17-vuotiaana oli kahdeksas eräajossa ja kuudes 500 metrin aika-ajossa. 18-vuotiaana Atlantan olympialaisissa hän oli eräajossa yhdestoista ja Sydneyn olympialaisissa eräajossa yhdestoista ja 500 metrin aika-ajossa 17:s. Kasslin voitti maailmancupin osakilpailun 16-vuotiaana linja-ajossa vuonna 1994 Colorado Springsissä.

Heinäkuussa 1998 Kasslin joutui Saksassa onnettomuuteen auton törmättyä häneen harjoituslenkillä. Onnettomuuden jälkeen hän pystyi jatkamaan harjoittelua vasta vuonna 1999. Elokuussa 1999 Kasslin päätti jättää pyöräilyn hetkeksi, kun pääsy MM-kisoihin näytti mahdottomalta. Lokakuussa hän kuitenkin sai yllättäen villin kortin Berliinin MM-kisoihin.

Sydneyn olympialaisten jälkeen Kasslin lopetti uransa, mutta hän teki paluun kilpapyöräilijäksi vuonna 2008. Kasslin edustaa Cycle Club Helsinkiä. Mira Kasslinin isosetä Onni Kasslin oli myös pyöräilijä.

Muuta
-----

Syksyllä 2010 Kasslin voitti *Diili*-ohjelman kolmannen tuotantokauden, joka esitettiin MTV3-kanavalla. Kasslin työskenteli voittonsa jälkeen Hangon Rantakiinteistöjen toimitusjohtajana marraskuulle 2011 saakka, kunnes hän irtisanoutui tehtävästään yrityksen omistajuuden vaihtuessa.

Maaliskuussa 2013 Kasslin juonsi *Kotia kohti* -televisiosarjaa yhdessä sisustussuunnittelija Tea-Mariia Pyykösen kanssa. Sarjassa Kasslin ja Pyykönen auttoivat ihmisiä löytämään ja sisustamaan uuden asunnon. Keväällä 2015 Kasslin esiintyi omassa sarjassaan *Mira ja miljoonakodit*, jossa seurattiin hänen arkeaan kiinteistönvälittäjänä.

Kasslin on toiminut yrittäjänä omistamassaan Kasslin LKV:ssä. Heinäkuussa 2019 hän kertoi siirtyvänsä Töölön Huoneistokeskuksen myyntijohtajaksi.

Saavutuksia
-----------

Olympialaiset
* Atlanta 1996: 11:s eräajossa
* Sydney 2000: 11:s eräajossa ja 17:s 500 metrin aika-ajossa

MM-kilpailut
* 1995: kahdeksas eräajossa ja kuudes 500 metrin aika-ajossa
* 1996: kymmenes 500 m aika-ajo, 13:s eräajo
* 1997: 16:s 500 m aika-ajo, 15:s eräajo
* 1999: 19:s eräajo

Maailmancup
* 1994: linja-ajon osakilpailuvoitto, Colorado Springs

Nuorten MM-kilpailut
* 1994: 4. sija erä-ajo, 4. sija piste-ajo
* 1995: pronssia 500m aika-ajossa ja takaa-ajossa
* 1996: kultaa 500 m aika-ajossa ja eräajossa

Alle 23-vuotiaiden EM-kilpailut
* 1995: hopeaa 500 m aika-ajo ja eräajo
* 1996: hopeaa 500 m aika-ajo ja kuudes eräajo

SM-kilpailut
* 13 kultaa rata- ja maantiepyöräilyn eri lajeissa 1992–2000

Lähteet
-------

* *Suuri Olympiateos 11: Nagano 1998, Sydney 2000*, s. 199. Päätoim. Markku Siukonen. Jyväskylä: Graface, 2001. ISBN 951-98673-0-9.

### Viitteet

1. ↑  Mira Kasslin jättää pyöräilyn  31.8.1999. MTV3. Viitattu 15.4.2008.
2. ↑  Kasslin sittenkin MM-kisoihin  13.10.1999. Turun Sanomat. Viitattu 15.4.2008.
3. ↑  Kirsikka Kiviniemi: Mira Kasslin palaamassa huipulle.  *Ilta-Sanomat*, 15.4.2008. Artikkelin verkkoversio. Viitattu 15.4.2008.
4. ↑  Diili-voittaja Mira: Ammattitaito ratkaisi MTV3. Viitattu 29.11.2010.
5. ↑  Harkimo lähti Hangosta, Diili-voittaja jäi ilman töitä Helsingin Sanomat.
6. ↑  Kotia kohti -sarjassa toteutetaan suomalaisten asuntounelmat  1.2.2013. AVA. Viitattu 11.2.2013.
7. ↑  Tällaista bisnestä Diili-voittaja Mira Kasslin tekee Kasslin LKV.
8. ↑  Palokangas, Piritta: Mira Kasslin siirtyy yrittäjästä Huoneistokeskuksen myyntijohtajaksi:"Haluan viedä välitystoimintaa populistisesta ja egokeskeisestä markkinoinnista asiantuntijuuteen" *Markkinointi & Mainonta*.  10.7.2019. Viitattu 10.7.2019.
9. ↑  Knapp, Gerard: Preview - Smokin' Cuban to star in world junior track championships *autobus.cyclingnews.com*.  2002. cyclingnews.com. Viitattu 9.9.2010. (englanniksi)

Aiheesta muualla
----------------

* Mira Kasslin radio-ohjelmassa Kuusi kuvaa, 15.2.2017 Yle

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |